
Programa de suport a la inseminació artificial per a la millora genètica del bestiar boví d’aptitud lletera de l’any 2026, a les Illes Balears.
L’IRFAP inicia el desenvolupament del Programa de suport a la inseminació artificial per a la millora genètica del bestiar boví d’aptitud lletera de l’any 2026, a les Illes Balears. 
La  prestació de serveis al sector primari, com ara el servei de gestió tècnica i econòmica de les explotacions, i el subministrament d'inputs, són funcions estatutàries de l’IRFAP. L’ús de dosis seminals de sementals frisons, implica una sèrie d’avantatges pels ramaders de vaca frisona, com són la millora genètica de les ramaderies, augmentant l’eficiència d’utilització dels recursos i reduint les emissions per unitat de producte, beneficiant el medi ambient. A més, contribueix al manteniment de l'agricultura extensiva i la ramaderia, i, conseqüentment, als valors públics que genera l'activitat agrària i que el mercat no compensa, però que són gaudits per la societat, com per exemple:
-El manteniment de la producció extensiva a les Illes Balears i, per tant, contribuir a la seva sostenibilitat ambiental, a la conservació del paisatge rural i a la preservació de la biodiversitat.

-La millora de la lluita contra l'erosió, la mitigació i l'adaptació al canvi climàtic, contribuint especialment a una major retenció de CO2.

-La conservació del medi rural i el patrimoni cultural i etnològic de les Illes Balears.

-El manteniment del teixit econòmic i social al medi rural.

-El manteniment de la suficiència alimentària.
El Programa de suport a la inseminació artificial per a la millora genètica del bestiar boví d’aptitud lletera, és una de les línies d’actuació de l’IRFAP. A través del llibre genealògic de la vaca frisona, el Programa genera coneixement sobre el comportament ramader a les Illes Balears, i fomenta la transferència de coneixement entre el personal investigador i tècnic de l’IRFAP, del llibre genealògic de la frisona i els ramaders i les ramaderes  que hi  participen, amb la voluntat de millorar la competitivitat del sector ramader contribuint al seu desenvolupament sostenible, des d’un punt de vista social, ambiental i econòmic.  
Primer
Objecte del Programa

L’objecte del Programa és donar suport a la inseminació artificial per a la millora genètica del bestiar boví d’aptitud lletera de l’any 2026, a les Illes Balears, i la millora i transferència del coneixement per a millorar la competitivitat del sector ramader contribuint al seu desenvolupament sostenible, des d’un punt de vista social, ambiental i econòmic.  
Segon
Import màxim del Programa

L’import màxim del Programa és de cent-noranta mil euros (€190.000) més IVA, amb càrrec al pressupost de l’IRFAP de l’any 2026.
Tercer
Requisits de participació

Poden participar en el Programa les persones físiques, jurídiques, de titularitat compartida o comunitats de béns de les Illes Balears que, en el moment de la finalització del termini de presentació de sol·licituds, compleixin els requisits següents: 

a. Ser titular d’una explotació agrària ramadera que estigui inscrita en el Registre d’Explotacions Agràries de les Illes Balears (REA). 

b. Estar inscrits en el Registre de control de rendiment lleter de les Illes Balears. 

c. Estar inscrits en el Llibre genealògic de la vaca de la raça Frisona de les Illes Balears.
d. Disposar d’exemplars reproductors de vaca de la raça frisona  a data 1 de juliol de 2026.
En el cas que la demanda de dosis seminals sigui superior a l’oferta, l’IRFAP prorratejarà les quantitats disponibles entre tots el beneficiaris.
No podran participar en el Programa aquelles persones físiques, jurídiques, de titularitat compartida o comunitats de béns, que no estiguin al corrent de pagament amb l’IRFAP. La circumstància d’estar al corrent de pagament amb l’IRFAP ha de quedar acreditada abans que es dicti la proposta de resolució d’inscripció al Programa de suport a la inseminació artificial per a la millora genètica del bestiar boví d’aptitud lletera de l’any 2026, a les Illes Balears.
Quart
Sol·licitud de participació
1. El termini de presentació de sol·licituds va des de l'endemà de la publicació d'aquest anunci en el Butlletí Oficial de les Illes Balears, i fins el dia 31 d’agost de 2026, inclòs.

2. Les persones interessades en participar en el Programa, han d’omplir i registrar la Sol·licitud de participació del Programa de suport a la inseminació artificial per a la millora genètica del bestiar boví d’aptitud lletera de l’any 2026, que podeu localitzar a l’enllaç https://www.irfap.org/inseminacio-artificial/
3. Les sol·licituds s'han de presentar correctament emplenades davant dels registres d'entrada de l’IRFAP, o de qualsevol altre registre dels que preveu l'apartat 4 de l'article 16 de la Llei 39/2015, d'1 d'octubre, del procediment administratiu comú de les administracions públiques, i de l'article 37 de la Llei 3/2003, de 26 de març, de règim jurídic de l'Administració de la Comunitat Autònoma de les Illes Balears. 
4. Les persones obligades a relacionar-se electrònicament amb les Administracions Públiques d'acord amb el que disposa l'article 14.2 de la Llei 39/2015, d'1 d'octubre, han de presentar la sol·licitud de manera electrònica mitjançant el tràmit telemàtic que estarà disponible a la Seu electrònica de l'Administració de la Comunitat Autònoma de les Illes Balears. Les persones físiques que així ho desitgin també podran presentar les seves sol·licituds de manera electrònica.
5. S'han de subministrar totes i cadascuna de les dades que s'indiquen en el formulari esmentat i assumir els compromisos, concedir les autoritzacions i fer les declaracions que conté. Per garantir la correcta identificació dels bous, la llista de bous seleccionats ha de venir recolzada amb informació comercial sobre els bous o per una fotocòpia de la fitxa tècnica de cada bou.
6. Les sol·licituds han d’anar signades per la persona interessada o pel seu representant.

7. Juntament amb la sol·licitud, cal adjuntar la documentació següent: 
-Fotocòpia del NIF del sol·licitant, en el cas de persones jurídiques. 
-Documentació acreditativa de la representació amb què es signa la sol·licitud. 
-Certificat bancari de la titularitat del número de compte bancari.
Per poder escollir els bous més adequats per a cada explotació ramadera poden consultar-se les llistes publicades per les entitats reconegudes oficialment per a la gestió del llibre genealògic de la raça Frisona de cada país. Com a exemple, i sense limitar els països de procedència, s’indiquen algunes webs on es poden consultar els llistats de bous d’alguns països: 

· Espanya, www.conafe.com
· Estats Units, http://www.holsteinusa.com
· Canadà, www.holstein.ca
· Alemanya, https://www.vit.de/en/vit-for-animals/genetic-evaluation
· França, http://primholstein.com/index/
· Itàlia, www.anafi.it
L’única limitació que han de complir els bous és que no han de ser portadors de gens recessius (entre d’altres BLAD, MF, DUMP, CVM, BULLDOG, BY) reconeguts en l'àmbit internacional pels llibres genealògics de bestiar boví lleter. D’aquesta manera, les explotacions ramaderes poden triar dosis procedents de bous provats, genòmics, sexats X, etc. d’acord amb els objectius de gestió de la seva explotació.
8.  El límit màxim de participació en el programa és de 36€/vaca adulta sotmesa a control de rendiment lleter i registrades en el llibre genealògic de la vaca frisona, a data de 1 de juliol de 2026      
9. La sol·licitud de participació facilita la inscripció de sementals per ordre de prioritat així, en cas d’haver de reajustar el total de dosis a causa d’un sobre passament pressupostari, es començarà pels menys prioritaris.
Cinquè

Instrucció i resolució
La Direcció de Desenvolupament de la Producció Ramadera de l'IRFAP durà a terme, d'ofici, les actuacions necessàries per a determinar, conèixer i comprovar les dades dels sol·licitants.

La Direcció de Desenvolupament de la Producció Ramadera de l'IRFAP emetrà un informe d’inscripció que contindrà els titulars, les dosis, i el termini per a presentar al·legacions, que es notificarà mitjançant la seva publicació en el Butlletí Oficial de les Illes Balears.
La resolució d’inscripció al Programa serà dictada pel president de l'IRFAP, a proposta del Director de Desenvolupament de la Producció Agrària de l'IRFAP i amb el vist i plau de la directora gerent, en base a l’informe citat en el paràgraf anterior i a l’estudi de les possibles al·legacions presentades. La resolució es notificarà mitjançant la seva publicació en el Butlletí Oficial de les Illes Balears.
Sisè

Adquisició de les dosis
L’IRFAP adquirirà les dosis seminals a través d’un expedient de contractació públic.
Setè

Factura i cobrament de les dosis assignades
L’IRFAP emetrà la factura corresponent a les dosis assignades a cada participant en el Programa de suport a la inseminació artificial per a la millora genètica del bestiar boví d’aptitud lletera de l’any 2026, a les Illes Balears. El preu de venda facturat per l’IRFAP de cada dosis serà el mateix preu unitari d’adjudicació del contracte d’adquisició a què fa referència l’apartat sisè.

La inscripció en el Programa obliga als participants a efectuar el pagament de la factura emesa per l’IRFAP.   
El cobrament de la factura es farà mitjançant domiciliació bancària en el compte indicat pel participant en la sol·licitud, en un termini màxim de 60 dies, comptadors des de la comprovació de l’entrega completa de les dosis assignades.
En cas de devolució del rebut, el sol·licitant haurà d’afrontar, a més, les despeses bancàries que s’originin.
Novè
Atenció als participants
Per a més informació, les persones interessades poden consultar la pàgina web de l’IRFAP (www.irfap.es) o contactar amb el tècnic especialista en producció ramadera al telèfon 971-176084 (Ext 66395 o 62772) o al correu produccioramadera@irfap.es.

Amalia Grau Jofre
Directora gerent de l’IRFAP.

